khistorydata/jeongjo-sjw-relations huggingface dataset:
정조 13년 · 목
疏略曰伏見左副承旨金履成疏本以臣年前奉命時攙論其叔悌行事胡叫亂嚷全沒倫脊殆同市童賈竪揪捽罵辱其遣辭之絕悖使氣之駭妄有非常性人所爲臣惟當付之一笑而已惡言相加恥甚同浴況其事則已屬過境其人則今又作故毋論事實之有無固何必追提旣往以傷忠厚之風縱荷聖鑑孔昭至有履成譴罷之命而職是僚宷言登章奏則在臣處義不可諉之以狂詬俚辱而獨自晏然伏乞亟遞臣職
정조 13년 · 강
遞在承旨李鼎運以李秉鼎李家煥爲承旨前望也
정조 13년 · 목
執義沈埉正言朴思機改措辭啓請島配罪人時偉嚴鞫得情快正王法不允
정조 13년 · 강
命該曹緘問高山前縣監尹行醇
정조 13년 · 목
敎曰以矯俗懲頑之意雖屬四件內事擊錚人原情勿施纔命照律定配而原公事判付特欲區別等夷雖不處分其子有罪則當治其子而已替及其父此已違通編成憲外此駭瞻之擧旣聞之後其在敦風敎之道不可仍置査報異於囚供亦不可無一番覈處高山前縣監尹行醇令該曹發緘取招以聞
정조 13년 · 강
命禁營別騎衛白兌起邊將除授
정조 13년 · 목
濬川司以兌起庚辰領役於濬川癸巳監董於築石別單書入有是命
정조 13년 · 강
慶尙左水使李鴻運以軍器修補馳啓
정조 13년 · 목
狀啓以爲軍器什物修補新備區別馳啓將校金履一首尾董役請令該曹照例稟處敎以閫況素稱凋弊莅任未幾有此許多新備及改備極爲可嘉監董將校賞加豈待回啓依例下批事分付兵曹仍令枚擧行會俾知激勸之方
정조 13년 · 강
兵曹判書鄭好仁陳疏賜批
정조 13년 · 목
疏略曰迺者李柱國之疏出而中權統轄之責至臣而壞了無餘矣蓋其役處外通大路疏虞莫甚臣之略治首校亶出於警飭諸校之意設使臣眞有私意於其間所飭之事卽軍務之不可已者雖彼氣㟁老而不衰猶當自反之不暇忽以已出場不相干之事勤歸臣於挾私逞憾之科其意實出於捏合其計全在於凌踏以此情踪豈有一時蹲冒之勢而適會動駕在卽擧行時急冒沒供職仍又行政雖由承於筵敎私心愧恧無復餘地又何可仍因盤礴甘自歸於累聖簡羞朝廷之歸哉昨日候班賓對俱不得趨參賞試射試官有命飭敎荐降不敢偃處私次走伏闕下之際伏承記過待令之敎顚倒秪詣旋蒙分揀之恩罰正問備仍命入參不肖如臣何以得此第本兵重任緣臣壞盡將何顏面更對軍校伏乞亟削臣職批以私義自私義朝體自朝體卿其勿辭行公
정조 13년 · 강
知敦寧金履素疏乞省墓賜批許之
정조 13년 · 강
都承旨金光默疏辭新資賜例批
정조 13년 · 목
該曹啓言長湍朴根成獄事腸肚下左右邊紫赤堅硬之痕係是要害速死處而被踼翌日仍至致命則朴三先之死於根成之手明白無疑今於案成獄具之後敢生僥倖之望縱妻呼籲尤萬萬痛駭各別嚴訊期於輸款之意分付道臣檢驗事體何等嚴重而左太陽皮初檢則曰狀如榛片覆檢則曰圓經三寸二分靑赤微硬暑月屍體雖曰變動初檢之不量分寸不書形色與柔硬者大是疏漏請當該檢官推考從之又啓言交河安光益獄事命福致命實因在於頸骨之被打而一番杵打光益旣自服失聲仆地尹度完又證質則成獄償命更無可疑過飽酒肉之說只出光益之招則似是自做之說宜有一番査問其母原情中曰命福卽其夫外從祖婢之所生至柳德而仰役柳德假稱驛奴云設如其言命福旣死於光益之手則償命之律安敢逭乎然柳德若以其奴假托驛屬則其意極其兇譎一體嚴査而蓋此獄專由柳德渠與光益爲五寸之間而因租石給債奪去食鼎十斗餘數必欲督徵率悍奴勒奪打租嗾送命福之妻呈官成獄至親之間有此兇悖之擧隣里之中可知豪橫之習請令道臣各別嚴刑照律遠配從之敎以一生一死幸與不幸而過醉過飽等這般當覈當査之端一番詳査歸一然後可以成案分付道臣除尋常行査啓聞後稟處
정조 13년 · 강
副校理申獻朝陳疏賜例批
정조 13년 · 목
疏略曰貳君之讎不討則天下更無可討之讎矣宗社之賊不誅則國家更無可誅之賊矣在可罪而不加之誅者惟其負犯也或輕關係也或微故時出於調停時出於陶甄又時出於罪疑從輕焉有貳君之讎宗社之賊而天討未行竄配薄施有若陶甄者然乎丙午五九月之變尙忍言哉擧國欣忭而獨懷怨懟匝域屬望而竟售凶毒言諱邦慶禮遏賀儀賊勢鴟張爲謀益急必也圖其自安而後已遂其所欲而後慊則遽請停乳雜試峻劑自是必至之勢而前後症情之怪底從可知之若情狀不露天討不可則猶可佇待其鉤覈之有日討復之有期今也旣得其情而究竟勘斷不過竄配寧有是哉始也三司之臣旣不能積誠回天曁乎慈敎頒布之後又不能終始固爭必討乃已三祀已終賊徒無恙如時偉之劇賊傳啓之際不去其姓較諸宇鎭待之差殊如是而覬覦之徒何以懲戢盤結之勢何以打破乎奧在變初擧國倉黃無以雪冤則曰凶徒之害我儲嗣朝家悉燭而今則悲疚未遑也其將有待乎若將有待則其在襄禮之後歟其在祥事之後歟今焉日月寢久祥事已終從此而更無可待之期矣然則凶徒其將穩保其首領而臣庶其將痛結於終天而已乎臣於今曉以玉印執事叨參末班瞻羽儀之虛張悼鶴駕之莫攀舊恨新悲交塡心臆伏願廓揮乾斷凡係丙午諸賊窮覈鋤治以洩中外臣庶悲冤之懷焉今雖晩矣猶可及也仍念臣當事生疏觸處儱侗日前玉署之入直也不待僚員之承批只知闕直之爲悶遽呈省記至被院推至今追思滿心愧恧乍罷輒敍恩除荐降感激深切大禮只隔雖不得言私蹔膺廉防亦重何可蹲冒伏乞亟遞臣職
정조 13년 · 강
景慕宮夏享命以親行磨鍊
정조 13년 · 목
因香室景慕宮夏享大祭受押單子敎曰春享因大臣力請只行省牲省器今番又豈可攝儀夏享大祭當親行以此分付前一日詣齋殿仍行親押亦令知悉○禮曹啓言景慕宮夏享大祭親行時正日只隔三日殿下自今日散齋一日於別殿致齋一日於正殿一日於齋殿諸享官及近侍之官應從升者散齋一日於正寢致齋一日於本司一日於享所陪享百官諸衛之屬守衛宮門者各於本司淸齋一宿事請知委允之敎以近來各司擧行多不識格式如今番大享則諸衛之屬出宮前一日各於本司淸齋一宿而如向來奠酌或宮享亦皆一依近侍應從升者例二日齋宿係是典禮之外此後自兵曹申飭侍衛衙門此蓋本曹之以齋令不能遍頒各司而然云本曹亦勿如前因循○因兵曹軍兵磨鍊取稟敎以訓局步軍三哨馬軍一哨訓將率領隨駕外各營入直步軍留營外除出御將都領留陣標下亦以入直用單營制餘皆置之禁軍入直及出番一番隨駕
정조 13년 · 목
致中雨澤狀啓外面只書承政院三字政院請推從之
정조 13년 · 강
命玉樞丹所入麝香別貿取用
정조 13년 · 목
藥院副提調金光默啓言內局麝香春等捧上二百部用下已爲一百九十三部零所餘只六部零而端午進上玉樞丹所入五十三部零所當筵稟變通而提調未及入侍日字已迫故仰達矣敎以然則出擧條別貿取用
정조 13년 · 강
承旨韓用龜疏陳私義乞遞賜例批
정조 13년 · 강
特放時囚元宅鎭李得駿使之還官
정조 13년 · 목
慶尙監司洪檍狀啓以爲居昌縣監元宅鎭本無邑妓昵嬖之事則求賂之由雖無可論旣有日飮數盃之招則引滿之誚不是異事倉外燒殼只有金大千一人而計出於便運則給殼旋貿赤憎故燒之說似緣浮謗舁屍入倉果是李世甲妄擧而自服其愚騃輕率則倉吏殺人廉探成獄者亦歸落空而至若六七冤死尤屬虛罔徐相德之母被擠洞任致死的實三次同推尙未究竟量田時收斂一款蓋里任輩爲其任事人供饋自下收斂殆至二千餘金當此窮節任其侵徵若是過濫則烏得免不察之罪還穀作錢事前道臣金光默因戶曹關知委專爲還弊之釐革初許勿拘多少旋以只耗條作錢之意更爲發關則雖云到付於封倉之後加分排之數宜卽寢正已收捧之錢亦當還給而不此之爲乃反因循發賣其所加作之數至於三千餘石之多通計元耗應作條合爲五千餘石外此官用穀包亦多發賣民間之認以萬石似是必至之勢況又七百兩之私自移貸於量田之需雖與無端犯用有異莫重國穀惟意擅弄以致虛簿者不可無嚴處之道大抵居昌民俗素稱梗悍今當改量之時積久僞頉幾皆爬櫛則土豪兼幷之類大生厭若譸張訕謗有此流播揆以風習殊涉可惡且於日前白日場時招問該邑儒生則諸條論列或云不知或云不聞傳說爽實亦可推知咸陽前府使李得駿莅任以後或爲賑資經紀或爲民役防給前後作錢之數米爲四百石租爲二百石而明白見錄則移置官廳歸裝追送等說雖或謂之浪傳許多倉穀之那移作錢若是狼藉況且高價發賣廉價貿入終難掩徼利立本之跡而且加分之數亦甚夥然其擅弄之狀極涉放肆至於掃庫反餘等穀之自官取用卽流來謬規以此歸之自備稍異於自己染指逋欠事考之諸招非但有發明之端參以所聞亦無他可執之贜通衢立碑事刷價橋役之自宦防給果有去後之思刻石頌惠出自民情則給錢沽譽似近吹覓最是賙賑一事何等愼重而敢欲夤緣事會干冒恩賞饑口則惟事虛張賑穀則恣意瞞報終至欺罔天聽濫受褒典究厥所爲萬萬痛惋宅鎭得駿罪狀請竝令攸司稟處敎以居昌縣監元宅鎭段段脫空節節沒捉吏鄕諸供之相左猶屬爲官長地以至本邑儒生之爲觀白日場來赴營下者亦莫不以本事之不知未聞爲證云爾則一鄕之輿情可知豈可偏信越俎無稽之說輕遞守土之官以貽無窮之弊乎宅鎭特爲放送使卽當日還官另加銳意任怨於懲頑戢奸之政事嚴飭分付咸陽前府使李得駿料販也加分也旣犯幻弄之跡又有擅便之罪誠有是也焉敢倖免而歉歲異於常年補賑異於益已至於饑口賑穀之略有差錯似此謬例自巡營犯之年前賑堂亦有摘發執論之擧何責乎如渠武倅然事旣現發有難白放而今若準律重勘嶺土民俗無以救正得駿以不應爲公律區別功議減等亦令當日還官
정조 13년 · 강
命廣州米太加分依狀請施行
정조 13년 · 목
備局啓言卽見守禦使金鍾秀狀啓則枚擧廣州府尹李䕫牒報以爲今年値閏節晚麥登尙遠方農乏糧民情切急留庫中大米一千五百石太一千石特許加分事請令廟堂稟旨分付矣當此農務方殷之時分糶無以繼巡則勢難靳持且所請不至過多請依狀請施行允之
정조 13년 · 강
召見戶曹判書徐有隣兵曹參判柳誼于重熙堂
정조 13년 · 강
召見大臣備堂及分兵曹參知朴孝參下直守令于熙政堂仍行抄啓文臣親試課講親試試官李性源金鍾秀徐有防徐鼎修李晚秀課講舊選文臣試官李性源吳載純新選文臣試官金鍾秀徐有防
정조 13년 · 강
以李敬懋李東燁爲副總管前望也梁塤爲昌原府使口傳也
정조 13년 · 강
以趙心泰爲左邊捕盜大將李漢豊爲右邊捕盜大將
정조 13년 · 강
命前待敎金祖淳仍任
정조 13년 · 목
敎曰長津府使之代今日政各別擇差待下批不多日內辭朝○以曺遠振爲大司諫許晊爲執義兪漢謨爲司諫任希遠爲掌令柳匡國爲獻納許任爲長津府使
정조 13년 · 강
抱川縣監朴廣源疏陳邑弊賜批
정조 13년 · 목
疏略曰臣雖揃劣曾經法從關係民憂者亦宜隨事陳白矧今身爲縣吏目覩窮民難支之狀而不思矯捄之方則上負如傷之仁下乖無隱之義玆敢仰籲臣謹按本縣元戶爲二千五百四十餘戶各穀都數爲一萬六千四百七十餘石一年應分爲八千二百三十餘石而每當春末民間赤立加請不已不得已請得於朝家元還外加分又不下三四千石且數年前剙置勅需米四百石分俵民間全耗取息以爲待時需用之地若過十年則將過千包以民比穀不無受弊之慮而元還各有所管勅需亦係不虞俱不可輕易議到而第是北漢移轉米四百石最爲痼弊本縣之距北漢恰爲一日程而境內最遠處則或至百數十里春糶冬糴人民之往來動費三四日糧資馬貰皆出其中及其歸家所餘不過斗米輸納之際計其雜費與耗則所納幾爲四五倍且峻嶺水崖道路崎嶇臣昨冬親自領納或從方便或示慰藉而皆願不受此雖一事爲弊多端輸運之際角鬣之顚仆致斃者種種有之貧民之難支未必不由於此若以此遠路不願受之穀移劃於附近若而邑則遠人被矜恤之恩近民無轉輸之弊道里懸殊苦歇判異在朝家綜核之政合有商量區劃之道伏願聖明少垂察焉批以疏辭令廟堂問于該廳該道草記稟處
정조 13년 · 강
八道儒生沈翼賢等七百四人聯疏賜批
정조 13년 · 목
疏略曰臣等以先正臣文靖公金麟厚從祠文廟事再瀆宸嚴伏承聖批有曰其事則至嚴其禮則至重非忽景仰有難輕議雖臣等至愚豈不知此而惟其至重也故苟有其人必擧其禮而不容於闕遺亟行以時而不容其遷就若以事體之重而一切廢而不擧雖程朱之賢將不得列於祀典從古以來從享於先聖者安能如彼其多哉大抵天下之事每患知之不明故行之不決今殿下於先正盛德大節旣曰予所尊慕又曰非忽景仰可謂知之明矣猶且持難於臣等之請是徒有知之之明而不能施諸行事也其將斯文之曠典無時可擧士林之齎恨滋益甚矣此又臣等所以連章叫閽必欲得請而後已者也伏願特命有司亟擧先正臣從祀之典批以予於文靖曠感而起想廷臣之所共知然從享重典也決難輕議爾等退修學業
정조 13년 · 강
敦寧都正李寬疏陳無敦寧乞遞賜批許之
정조 13년 · 강
召見兵曹參判柳誼于誠正閣
정조 13년 · 목
誼啓言文禧廟宜嬪廟兩廟奉安之地大門軍士之雇軍一名極涉疏虞本曹留營鄕軍中限三名定送而若値科場之時限二名使用過場後守直事請定式從之又啓言文禧廟員役章標待報來卽爲造送似好矣從之
정조 13년 · 목
以洪文泳爲大司諫姜翰爲持平林道浩爲校理
정조 13년 · 강
命遣吏郞摘奸諸執事淸齋
정조 13년 · 목
具翼善冠袞龍袍乘輿出協陽門由弘化門入逌瞻門降輿入齋室仍詣版位行禮訖還入齋室小頃出齋室乘輿命遞本宮提調鄭民始前望入之以尹塾批下民始有實▣故也出逌瞻門入弘化門由協陽門還內
정조 13년 · 강
禮曹以文禧廟入廟日推擇啓
정조 13년 · 목
該曹啓言文禧廟入廟日子卽令日官推擇則今四月二十六日卯時爲吉云以此擧行而先告事由祭同日曉頭行移奉同日同時奉安及奉安祭隨時設行之意請知委允之
정조 13년 · 강
遞都承旨鄭宇淳以金頤柱代之尋遞以金載▣代之前望也
정조 13년 · 목
宇淳不爲仕進頤柱違召故也
정조 13년 · 강
工曹參議李穦陳疏辭職賜批
정조 13년 · 목
批以可知老病之難强本職許遞
정조 13년 · 강
行召對于誠正閣承旨申耆閣臣金祖淳玉堂尹光顏徐有鋉
정조 13년 · 강
召見景慕宮提調尹塾行副司直權噵京畿監司趙鼎鎭于誠正閣
정조 13년 · 목
塾以掌苑提調啓言本署以供上衙門爲各司中第一殘署甲申釐正之後七處東山若干所收又爲減縮且民家家垈收貰比前減十之七八近年以來稱貸貢人轉成謬例今年則自閏朔以後將又先貸云如許殘署若屬他司則可得支保不然則必有別般救弊之擧可存本署若得千餘兩給貸錢限五年次次還報而得其利條一年不貸則可革此弊矣敎以令廟堂從長拮据期於蘇弊之地○鼎鎭啓言高陽大慈洞新作路事旣已稟定故躬審形正則間有小峴山路狹隘難容數馬隊修治之際亦多民田之混入矣敎以更觀事勢民情從後稟處又啓言今春行幸時以朔寧郡稷還限萬石作錢移貿於道內穀少邑之意陳達蒙允而高陽則租五千石定價五千兩交河則租二千石定價二千兩以惠廳每年所送臣營之撥錢先爲推移以給稷還則限數年次次作錢以爲充報之地卽聞兩邑民情則每石價一兩差爲不足多不願受云民情如此則宜有闊狹之道稷價高歇旣難預知撥錢充補亦非時急每石加定二錢竝馱價撥錢中姑先加給使之除耗貿取稷還作錢之後若與兩邑分給之數相當則固好或有不足則依坡州軍餉添補例嶺湖南牟麥還耗中推移劃送則似合便宜矣敎以令該廳論理草記稟處又啓言加平結案罪人李希景卽闕門付榜者而去丁未三月逃失其時道臣徐有防嚴關鎭營刻期跟捕而過了百日之限故該郡守趙光逵罪狀令攸司御處守直刑銷如法刑配事有所狀聞加定百日之限使之譏捕事判下而又復過限不得捉納守令刑銷之論勘自是應行之例而時値藏刑不敢循例上聞據此實狀論移秋曹矣今則用刑已久而罪人之尙未斯得極爲稽忽連飭四鎭營多歧譏捕當該郡守趙光逵罪狀不可仍置令攸司御處刑銷等依律刑配實合格例矣從之
정조 13년 · 강
命抱川縣總廳移轉米更議移劃
정조 13년 · 목
備局啓言因抱川縣監朴廣源上疏有問于該廳該道草記稟處之命矣該邑民人所受總廳移轉米移劃附近各邑便否問于總廳及畿營則京畿監司趙鼎鎭以爲本縣以稍遠之邑往來之際耗費過多民弊不少且其所受之數不過四百石略略分排於附近各邑無妨云總戎使李漢豊以爲在初各邑移轉分排之時較其地方之大小量其民戶之多寡定其數爻作爲恒式今此抱川一邑民情雖或如此此路一開則非但有違定式本意莫重城餉無以糶糴云矣兩說參差俱有所據而取見畿營加分定記則楊州交河陽川袊川金浦凡五邑矣楊州雖稱大邑元定已遠過千數加泒實所不忍至於陽袊金三邑則俱以殘小又兼渡涉本數之外混被加定爲除一縣之弊更添五邑之苦者實涉掣礙請仍前定式擧行敎以移此劃彼何異於見牛未見羊而抱川則比他邑程途稍遠則似稍遠更令道伯詳問便否於道里稍近諸邑使卽報來後草記
정조 13년 · 강
東萊府使金履禧以倭人渰沒馳聞
정조 13년 · 목
狀啓以爲丁丑三特送使倭二號船再度格倭二十五名中禁徒倭二人等以三月二十日自館所歸馬島逢風還漂五名渰死釜山僉使趙宅鎭則倭船之漂向多大境時刻宜卽馳通而只飭烽軍以待更告者殊涉疏忽該鎭邊情次知監色捉致臣府決棍懲後多大浦僉使徐有龍則伊日只送哨探不發曳船而倭船去留形止晚始報來倭屍搜拯緣由亦未擧論俱涉稽忽西平浦萬戶李朝漢則本浦距金峙不過十里之間而丑時出海辰時逢曳者極爲稽緩渰死倭之名數泛以若干名報來而搜拯緣由亦不提及哨探與逢曳形止亦復晚報俱極駭然有龍朝漢罪狀令攸司稟處取考臣府謄錄則倭船敗沒而生存倭人處各別會木一疋倭料餘米一石題給自該曹成送書契於馬島今此船隻卜物旣不敗傷則恤典似無可論而倭人七名旣已落水而二人生活則宜有慰恤之典米木依例給送書契成送則待倭屍之搜拯狀聞請令該曹考例稟處
정조 13년 · 강
咸鏡假都事兪漢敦以南關分賑飢口穀數馳啓
정조 13년 · 목
狀啓以爲南關十一邑三月中巡分賑狀今玆來到而飢口之比初巡加付爲四百六十一口以飢口穀數開坐於後而本道觀察使李崇祜卒逝都事李信默未及赴任謹此代行馳啓端川府飢口四千三百九十八折米一百九石○救急折米八石十一斗三升零鹽十四石九斗九升利城縣飢口一千六百九十三折米四十五石九升○救急鹽五石九斗六升零北靑府飢口三千五十一折米七十六石十一斗零○粥田米三石七升零太三石七升零鹽六斗一升零洪原縣飢口一千四百四十七折米三十七石七斗一升○救急鹽四石十二斗三升零咸興府飢口二千四百九十八折米六十一石五斗四升○粥田米二斗七升甘藿四注之零醬九升○救急醬二斗七升定平縣飢口一千六百八十二折米四十一石十三斗三升零○救急折米二斗三升永興府飢口四千五百七十六折米一百十五石十四斗六升○救急折米五斗高原郡飢口一千四百四十一折米三十六石一斗八升○救急折米二斗醬四石十二斗零德源府飢口七百七十五折米十九石九斗九升○救急鹽一石八斗文川郡飢口一千五折米二十五石四斗三升○粥田米一石零太一石零鹽一斗零安邊府飢口一千八百五十五折米四十五石十斗五升○粥造米四斗四升零太四斗四升零鹽二升零○救急折米十石七斗九升零鹽六石二斗七升零都已上飢口二萬四千四百二十一折米六百十四石十斗五升粥造米四斗四升零田米四石三斗五升零太四石五斗二升零鹽七斗四升零醬九升甘藿四注之零救急折米十九石十三斗六升零鹽三十二石十二斗九升醬四石十四斗七升零
정조 13년 · 목
狀啓以爲臣自慶興歷會寧富寧今到鏡城而所歷處民勢遑汲之稍紓與深北諸邑大同而海津則以漁採得利較峽野尤勝輪疹則六鎭諸邑不甚熾蔓而富寧以南尙不止息其中脇痛症情最惡死亡種種故方痛者着意救療之意連加申飭七八日來天氣和暢土脈幾皆融解耕播之役在在方張二十日大雪又下未耕之田因此愆期已播之種亦將受害民事誠爲渴悶見今春晷漸長農作方殷各邑還民自今月中巡竝略略加式而賑民中漸向蘇健可以作農者次次移付還案農牛喂養之資亦抄尤甚分給俾各自力於耕墾今三月朔終巡分賑人口穀數救急鹽醬藿數爻竝開錄于後吉州牧飢民二千五百七十二口折米六十四石三斗七升○設粥折米一石十二斗七升零○救急折米十三石一斗六升鹽二石八斗二升零醬一斗七升零藿五同二十二注之零明川府飢民一千五百七十五口折米三十七石二斗○設粥折米一石八升零○救急折米三石十一斗八升鹽一石一斗七升零醬十斗三升零藿五同十注之零鏡城府飢民三千二百五十七口折米八十二石三斗五升○設粥折米三石三斗零○救急折米十四石六斗六升零鹽四石六斗九升零藿二十二同四十六注之零富寧府飢民四百口折米九石六斗九升○設粥折米四斗七升○救急折米五石七升零鹽六石四斗一升零醬四斗藿四十注之茂山府飢民七百三十二口折米十七石十一斗七升○設粥折米八斗八升零○救急折米八石二斗八升鹽八斗三升零藿一同二十三注之零會寧府飢民一千六百二十九口折米四十石五斗○救急折米九石十二斗四升鹽二石三斗三升零醬二斗八升零藿七同二十三注之零鍾城府飢民七百三口折米十八石十斗八升○設粥折米六斗一升○救急折米三石八斗四升零鹽八斗五升零醬一斗八升零藿二同十二注之零穩城府飢民九百七十六口折米二十四石十四斗五升○設粥折米五斗九升零○救急折米五石四斗零鹽一石九斗零藿三同三十注之零慶源府飢民五百八十七口折米十四石十一斗一升○設粥折米八斗四升零○救急折米五石零鹽九斗八升零醬一斗五升零藿一同九注之零慶興府飢民八百六十口折米二十二石六斗三升○設粥折米六斗七升零○救急折米八石七斗八升零鹽一斗五升零醬八斗七升零藿一同三十九注之零城津鎭飢民四百三十一口折米十石十三斗九升○設粥折米二斗八升零○救急折米一石十斗六升鹽一斗零醬四斗三升藿一同一注之零都已上飢民一萬三千七百二十二口分給折米三百四十二石十四斗四升設粥折米八石二升零救急折米七十八石七斗零鹽二十石二斗七升零醬二石五斗四升零藿五十三同六注之零
정조 13년 · 강
永祐園展拜命以明日爲之
정조 13년 · 목
敎曰明日當詣永祐園展拜該房知悉侍衛別雲劍外皆以入直磨鍊雲寶劍副駕轎儀仗及不緊侍衛竝依近例除之百官城內秪迎置之只於城外迎送大臣六曹堂郞各一員隨駕事分付又敎曰明日擧動時御將率禁御出番步軍各二哨訓局馬兵一哨都領隨駕禁軍與入直二番隨駕挾輦軍只一百名槍劍軍亦爲減半磨鍊留營留陣則竝置之總戎使只率外各營入直馬步軍弘化門外留陣事分付○因訓局屛門把守單子敎曰門外屛門把守竝除之各營準此○兵曹啓言左邊捕將趙心泰以別雲劍實差隨駕還宮間右邊捕將李漢豊請令兼察允之
정조 13년 · 강
召見領敦寧洪樂性于誠正閣
정조 13년 · 강
行召對于誠正閣承旨李書九閣臣金祖淳玉堂權坪申獻朝
정조 13년 · 목
講節酌通編第十四卷
정조 13년 · 강
以李祖源爲承旨金光默爲吏曹參議竝前望也
정조 13년 · 목
以曺遠振爲承旨李義行爲右尹尹帥國爲同義禁吳著爲敦寧都正
정조 13년 · 강
以申曮爲德川郡守口傳也
정조 13년 · 강
吏曹參議金光默陳疏辭職賜例批
정조 13년 · 강
命賑廳錢穀間量宜區劃於畿營
정조 13년 · 목
該廳啓言因京畿監司趙鼎鎭所啓畿營撥錢推移事有令該廳論理稟處之命矣租一石價一兩二錢乃是詳定米一石三兩之例也道臣旣以民情爲言則依此加給勢不可已畿營一年撥價爲八千六百兩零以一年條先下待稷還發賣來頭充補中計減如有不足之數則自本道稟報廟堂依坡州軍餉添補例區劃而稷與荒租自是相代之穀依此準折則以萬石稷移貿七千石租不必至於大段不足發賣之際另加察飭善爲擧行則庶可無過致減縮濫數加請之弊請以此意分付道臣允之敎以今番春幸旣除列邑支供隨率軍校多日往返皆自畿營自辦糧道其時以別般軫念之意有所筵敎於畿伯處旣紓一分民力旣除一分民弊此固爲幸何拘有例無例依筵敎錢穀間量宜區劃畿營後草記
정조 13년 · 강
詣永祐園行酌獻禮
정조 13년 · 목
具戎服乘輿出協陽門降輿乘馬出弘化門由館峴至景慕宮前遣承旨詣宮內奉審出興仁門至永祐園洞口下馬乘輿入齋室改具黲袍詣版位行禮入就位行酌獻禮如儀詣園上奉審還入齋室敎曰本園守僕京守僕及守護軍令該曹依昨年例施賞改具戎服乘輿出洞口降輿乘轎歷臨關王廟命軍兵道上留駐由興仁門至凝鑾橋前雨甚降轎乘馬承旨申耆啓言雨傘及事知捧持不爲待令兵曹判書鄭好仁所當論勘而本院請推外無他罰何以爲之敎以記過至頖宮前路下馬乘轎入弘化門由協陽門還內
정조 13년 · 목
兵曹啓言依下敎日傘事知金鼎瑞金仁尙金捧日金連福一倂拿問則鼎瑞所供以爲渠以牌頭之故定送金仁尙使之先詣闕下渠則與金捧日金連福竝爲隨來駕後及到於義洞口雨勢漸緊欲趁於下輦所雨傘奉持雖急急前進班次稍遠竟不得待令云金捧日金連福所供以爲不及待令於下輦所之罪與鼎瑞所供無異云金仁尙所供渠因牌頭之指揮果已先詣待令於闕下云矣金仁尙先詣闕下則不及待令於下輦事勢固然至於金鼎瑞金捧日金連福雖曰班次稍遠若能預爲前進則寧有不及之理竝爲先汰去請令攸司照律嚴處敎以下輦所事當分詣先爲待令而不此之爲以致驛卒替奉之擧此已可駭牌頭金鼎瑞決棍三度金捧日金連福等向來及三昨動駕時擧行駭然各決棍七度金仁尙今日雖先詣云而其外擧行之駭然無異於此輩決棍五度雨傘奉持之時道路事知例皆通用而近來偃便爲事赴陣外道路事知決棍七度卿則以此以彼難免不飭從重推考
정조 13년 · 강
命遣吏郞宗廟夏享大祭諸執事淸齋摘奸
정조 13년 · 목
箚略曰臣濫躋崇班貤及泉塗至情攸結告事宜亟秪緣國家有故不敢爲請由之計迄玆因循春雨露旣濡明發不寐之感熲然在中今幸廊廟少事春農未張臣及時陳情庶不至貽弊緣畮之民矣臣之父母墳山在於竹山地若蒙俯憐許臣往省俾行焚誥之禮則死生榮感與天無極臣之曾祖與祖墓俱在洪州地而國典所拘不得往掃已多年所今乃蒙恩贈秩臣旣焚黃於父母之墳而以國典之故不敢暫迃隣道以伸此情則幽明之間躑躅廻遑當復如何更乞別賜哀憐批以卿其依所請往省除朝辭來往仍敎曰此批答遣史官傳諭大臣省掃時澆奠床依例擧行
정조 13년 · 강
賑廳以常賑穀劃給畿營啓
정조 13년 · 목
賑廳啓言因本廳草記有錢穀間量宜區劃畿營之命矣以錢以穀無他着手之道本道常賑穀戊申耗條中米三百石請特爲劃給允之
정조 13년 · 강
判下上言十九度于各該司
정조 13년 · 목
尙州幼學金濟啇本州還穀變通事梁山幼學皇甫澤爲其先祖職召釐正事全州幼學宋根休爲其叔立後事北部前判官慶來運爲其旁祖立後事禮山學生金致榦妻尹氏爲其夫立後事慶州幼學權龜煥太極問辨錄僞本毀板事光州幼學金致玉爲其旁祖德齡神主稟定事西部良人河敬默鐵山幼學金仁赫北部童蒙尹▣金爲其父定配蒙放事北部丁召史北部林召史西部金召史南部李召史爲其夫定配蒙放事東部生員金啓河山訟事定平幼學池汝寬文川淑陵咸興義陵純陵定陵知陵地脈受傷處改路事敎以令禮判問于道伯使之論理報來後草記稟處春川幼學崔定方爲其父落仕最久見漏成册事敎以令兵判査考草記義州楊下鎭居民洪淡等請罷本鎭事敎以令有司堂上問于本道稟處中部李京得爲訓局願留軍李尙九褒賞事敎以令戶判詳査實蹟問于訓局後登對時論理稟處○備邊司啓言尙州幼學金濟啇上言以爲本州所在各穀爲十五萬石戶曹會案都數則不過一萬七千八百八十四石以戶曹元數比之本州戶總則過於十倍以本州民戶言之雖稱一萬八千餘戶除其雜頉則一萬數千而以十五萬石之穀折半分給於民戶一戶所受不下十餘石之多備納之除徵族徵隣蕩析流漂骨肉皆散戶曹元總外糴穀或移送穀少之邑或作錢上納從便區處俾保難支之民事乞蒙天恩云矣本州穀總果爲十五萬石而戶總不過一萬數千則其爲病民之端誠如上言而衙門名色有半分盡分民情願否有豐歲歉歲需用緊歇旣各異例分給多寡隨時不同揆以理勢有不得不然者則不可以若而民人言遽然輕議分付道臣探問事情酌量形勢通變矯捄之策具意見論理啓聞後稟處此雖係民隱本非四件內事而敢爲冒濫之計民習可駭狀頭請令攸司科罪敎以問于該倅使卽狀聞稟處○吏曹啓言梁山幼學皇甫澤上言以爲渠十代祖參判錫本職自古家傳參判故譜册及墓碑皆以參判書之其時上言文字皆以參判無疑書呈矣復官時吏曺無以考據文蹟以參議書之批旨有如得徵信文蹟則子孫持呈更以參判啓下之命矣故持其譜册及印出碑文今方上來伏乞考出其時日記俾得卞正云矣所納碑文此是私家文字旣無可考之官敎雖欲許施不知某曹只書參判有違格例至於考出日記有非臣曹所管請置之敎以令政院考出日記後下批○禮曹啓言全州幼學宋根休上言以爲渠叔帥洙嫡妾俱無子夫妻俱歿以六寸弟重弼第二子根遠立後而受者無人不得循例呈狀禮斜乞令該曹稟處云矣請依受敎特許立後從之又啓言北部前判官慶來運上言以爲渠旁祖扈聖功臣浪城君宗智奉祀孫有善無后身死無他可繼之人十四寸泰昌第五子極文俾奉不遷之祀而不敢以私議擅斷乞令該曹稟處云矣勳臣奉祀與他自別事當許施而移宗奉祀事體重大請議大臣後稟處從之又啓言禮山幼學金致榦妻尹氏上言以爲其夫致榦老而無子故六寸弟壽五第二子二曾欲爲繼後受諾於壽五矣夫歿背約乞令二曾定爲亡夫後嗣云矣壽五旣有三子且有宿約則坐視累代宗人之絕祀不肯許與乃是人情之外在朝家繼絕之道事當許施而係是人倫重事臣曹不敢擅便請上裁從之又啓言光州幼學金致玉上言以爲渠旁六代祖忠壯公德齡因贈諡賜祭更爲造主行禮旣成之神主旋卽埋置有迫情禮告達天門以俟處分云矣爲行延諡焚黃之禮親盡已埋之神主更爲私造乃是無於禮之事則此非朝家所可指揮者請置之敎曰禮制有經有權參以前例成三問金千鎰等事抑或爲可據之端旣造旋埋亦係變禮無嗣處定給主祀曾多其例特令渠之門中別定主祀之人以爲不絕香火之地事分付本道伯處又啓言慶州幼學權龜煥等上言以爲太極問辨書新刊僞本投諸水火事爲請云矣旣曰正士趨重斯道則事體何等重大而不以疏而上言者自是禁令請置之允之○兵曹啓言崔定方上言以爲渠是北道慶源人而其祖一衡死於鐵原府任所仍爲權葬於本府落留墓下轉接春川其父溪丙子年除南行部將同年及第丁丑復拜參下部將己卯遭父喪不意聖恩罔極落仕積久之臣次第蒙恩而其父獨不與旣不入於北道成册又不入於原春道成册豈不冤哉其父登科今爲三十四年在任遭喪今爲三十一年年今六十三歲云矣取考榜目及政柴則崔溪之年歲與登科落仕果如所籲請依他例載錄允之○刑曹啓言西部良人河敬默上言以爲渠父時淸曾以毓祥宮導掌得罪該宮遠謫窮峽病狀深痼乞蒙生還故土云矣時淸以羅州導掌自該宮定宮差摘奸時書囑舍音隱匿結復構捏宮差欲爲毆逐罪至定配不可以其子私情遽議疏放之典請置之從之又啓言鐵山幼學金仁赫上言以爲渠父顯圭以山訟事刑配高山而其祖母年今九十其父年亦七十母子相離四載號泣成疾以其身代父謫云矣昨年已因仁赫之呼籲至有臣曹啓請勿施之擧則固當懲畏縮伏而又復肆然請宥極爲無嚴請置之敎曰情理切矜受敎至嚴雖不能限前徑放亦豈無別般闊狹乎特爲移配關西之意分付道臣如是獨子親年九十法不當仍配仍令道伯詳査報來後自本曹稟處又啓言北部童蒙尹▣金上言以爲渠四寸聖得貸用崔姓兩班錢七十兩矣其兩班欲爲替徵於渠父故以侄債徵叔法典所無之意言去說來之際雜亂相閧崔姓兩班以被打樣構呈橫徵以當者之不現移罪於渠父致衡定配舒川其祖泰成年今七十三一自赴配之後悲戀成疾乞被宥還云矣橫徵侄逋雖甚冤悶毆打士夫罪實不輕不可以其情私遽議疏釋請置之敎曰俄於他供判付雖以別貴賤正名分之意請宥之人姑令仍配而此人則誠如所供所謂兩班人事卑悖無論逢辱逢打無非自取所謂兩班何許兩班而其時事狀亦果如何而如無犯手之跡旣替償又替配事極無理放送事分付又啓言北部居丁召史上言以爲渠夫金起澤年前欲差秋曹堂上色丘之役以僞傳堂上分付之罪與其同僚李四同爲名人同時照律定配而四同則卽因其子之鳴冤已爲蒙放渠夫起澤則至今仍配未蒙一視之澤依四同之例乞施放釋之典云矣四同旣蒙放則其在一視之政合有參恕之道請分付放送從之又啓言北部林召史上言以爲渠夫金時澤昨秋因隣家之發靷護喪而路逢士夫返虞互相爭路仍起鬧閧之際渠夫橫被結縳竟至定配渠之舅姑思子之情日增時加方在難保之中伏乞放還云矣當初勘律旣有隨從之別而首犯至被遠配之典則隨從似有參恕之道而已經杖配亦足懲罪請參酌放送敎曰近來常漢之凌辱兩班關係世變在儕類猶不敢爲此悖惡之擧況犯手於兩班家乎以此頑民決不可輕放而査問所謂親年如在法典應宥之科依回啓放送又啓言取考林女家戶籍則時澤之父今年爲六十歲母年爲五十四歲冒其舅姑之年歲敢以七耋之說誣罔天聽萬萬無嚴請上言勿施其罪狀自臣曺重繩允之又啓言西部金召史上言以爲渠夫文載翼以戶曹別例房執吏繕工監竹索文書該掌書吏誤爲會減而物力還錄後渠夫身爲執吏矇不覺察同被其罪徒配南原其舅父年今七十三素多疾病乞蒙天恩云矣謫限旣及三年父年又過七旬似當有參恕之道而當初矇然告課自歸不察文簿則其在礪他之道不可以其私情遽議疏釋請置之敎曰情理如許年限旣準放送事分付又啓言南部李召史上言以爲渠夫崔泰觀爲繕工書員以北壇修理處未卽手本自禮曹摘奸時現發移送刑曹定配永春而老父母念子成疾伏乞分揀云矣身爲繕工隸北壇紅箭門破傷形止不報禮曹修改重事敢欲擅爲者極爲無嚴不可以其私情遽議疏釋之典請置之敎曰未知本犯裏面之輕重以此罪案不必許久仍配放送事分付○漢城府啓言東部生員金啓河上言以爲渠亡母葬於楊州地而此是渠族兄啓洪祖墳下族叔逈鎭母墳側從叔故判書魯鎭置冢處矣今正月李承建之母喪乘夜偸殯於主脈逼近之地而敢生僥倖之計乃有擊錚之擧矣判下本道摘奸公決則承建弟承達侵斥訟官牧使以此引嫌監司則以應避之嫌相持故承達又掘其殤兒之冢偸埋於渠母山白虎若有一分嚴畏國法之心不待査決若是勒葬者豈不無據乎伏乞卽令掘移使渠得保丘墓云矣觀此上言則承建勒葬其母於渠之母墳主脈逼近之地云而取考李承建擊錚原情則其先山一局爲金鼎鎭所偸占至於永失先壠父死不葬之境毋論訟理曲直山地摘奸然後可以決折而道臣謂有應避之嫌本官以侵斥訟官不爲摘奸公決判下之後閱月未決致有此號籲之擧揆以事體誠極未安請別定剛明官摘奸公決之意嚴飭道臣允之
정조 13년 · 강
遣承旨指宗廟奉審摘奸
정조 13년 · 목
敎曰大臣卿宰旣以翌日問安入來初十日次對進定於今日○左議政李性源曰頃因前統制使李漢豊狀啓設屯之策峙穀之方具意見狀聞之意行會矣卽見狀啓則其一別餉米每年加分耗一千餘石之劃付監營者屬之本營作錢事也其一右沿漁稅四千四百餘兩限年劃付於本營竝計別餉耗作錢以爲屯土備置之資事也其一本營各年未捧五萬五千餘石依甲辰已例就各邑他衙門捧留穀中盡數相換別爲錄置每年耗條仍付本穀則庶可爲前頭峙穀之方事也所謂三條中別餉米加分耗條則本是統營穀也與其屬之巡營當此本營凋弊之時許令還屬恐合便宜而漁稅四千四百餘兩劃付事及本營未捧穀五萬五千餘石他衙門捧留穀中相換事決難容議曾經嶺伯及統帥諸宰今方入侍請下詢處之命各陳所見左參贊金華鎭曰別餉加分耗若入於嶺營報債條則移給統營似或難便漁稅之元劃給旣是萬兩則均廳事目至嚴不宜更爲加劃至於未捧營還換作事磨勘經年之後相換他衙門已捧之穀事面終涉如何恐不可輕議矣禮曹判書李在簡曰別餉加分耗不入於批朔有未可知問于本道處之似宜漁稅旣有萬兩劃給則到今加劃有難容議至於未捧還穀之換錄他衙門揆以事體不可如是矣行副司直鄭昌順曰別餉加耗旣入於報債條則便同排朔固難劃給其餘漁稅及營還換作等事亦難輕議而所謂設屯之策與古之屯田有異屯田之法占得閒曠之地軍卒耕墾收獲爲糧而今聞屯田如京人買畓之例給民耕食一半收稅云然則雖以統營不足二萬石言之必得四萬石收稅之地可以分半取用若竝計種役則殆近五萬石與古者屯田足食之意大相逕庭況營校之逐年收稅其流之不爲民弊亦未可知矣漢城判尹李文源曰別餉加分耗若入於蕩債後排朔條則似或難便矣行副司直金尙集曰別餉耗條旣是嶺營排朔所用則到今移給恐難輕議漁稅加劃事面亦似如何至於未捧營還之那移換作糴法至嚴尤不可容議矣行副司直徐有大曰別餉米乃是統營句管而近年爲巡營取耗報債之資巡營雖非此耗條豈無報債之道此則屬之統營魚鹽稅錢之輸送均廳者數旣不多亦付統營湖沿穀依嶺南例衙門相換則統營難支之弊庶有可捄之方苟有利於統營者則自朝家別般軫念誠好矣行副司直李漢豊曰今此所請三條旣是臣待罪本營時陳聞者則今不敢更爲煩達而別餉加分耗米自辛丑始爲劃付於巡營報債之代其不入於排朔緊需從可推知當此統營凋殘之時還屬本衙門恐合事宜且魚稅錢之限年劃付未捧穀之衙門相換雖或有些少掣礙之端如未蒙朝家別般顧恤之澤則設屯之策峙穀之方將無以設施矣性源曰念議旣如此別餉加分耗一千餘石則依狀請許屬本營而屯田設施之前使之從巿直作錢別儲一庫句管於本司漁稅及舊還相換事大段掣礙竝置之而統營以海防重鎭邇來凋弊轉益難支宜有別般軫念之道其中山沿穀相換最爲切緊嶺南旣許二萬石矣湖南亦限三萬石以他衙門所管只穀名相換向來嶺湖兩道發關時舊嶺伯則或請施行或請防塞而湖南伯則一例防塞殊欠共濟之義湖南沿邊六邑中盡爲般運及限三四邑般運便否請更爲關問論理狀聞後追後稟處從之予曰所謂屯田京司亦有之均役廳禁衛營所設者多無實矣況外方乎漢豊曰不當如京司之無實矣予曰別餉米一千石劃給而屯田若未成則當以此財補用於何處乎漢豊曰穀則各有所排定今此所請專爲釐正移轉之弊矣予曰統師拔例擇差然後可以善成而十年之間若有一敗事之人則前功可惜矣命漢城判尹進前予曰文禧廟動駕時輦路何以爲定乎文源曰自觀象監峴至營建廳路本狹窄外餘家及假家一竝毀撤鄕校洞正路或有未滿二間之處左右外餘家毀撤然後可以爲輦路矣予曰新入者非渠犯法而到今見撤則豈不可矜耶文源曰知其犯法而買入豈曰無罪乎予曰使各該部詳考買賣文券摘發最初犯法作舍人如或生存徵給半價而從前不能禁飭法官警責然後可以徵後矣仍敎曰其時漢城府堂上推考當該部官拿處謂文源曰卿見濬川之役乎文源曰臣再昨躬審三軍門字內濬川之役則訓局字內自松杞橋至長通橋上邊爲七百六十餘步而廣則或爲十六步或爲十餘步而目今所濬爲百餘步禁營字內自長通橋下邊至太平橋上邊爲一千八百步其廣爲二十三四步而目今所濬幾至百步御營字內自太平橋下邊至永都橋爲一千一百七十三步而其廣五間水門內則爲三十餘步城外則爲四十餘步而目今所濬爲一百步三營中禁營字內步數方廣比訓局不啻倍篵沙礫移運比御營亦爲稍難矣予曰今月內畢役可也禁營則役處稍廣加付役軍三百名他營門畢役時同爲告完則看役將校當別爲施賞以此意分付該營可也在簡曰臣謹按喪禮補編告動輦祭則爲單獻移安祭則爲三獻而皆不用幣今番何以爲之乎予曰旣以親臨磨鍊則當三獻而亦當有幣矣在簡曰大駕自慶熙宮指文禧廟時刻何以磨鍊乎予曰予當先發矣持平朴思機曰國子長乃導率多士之職也國子長誠實然後多士亦可誠實而今番國子長尹行元初旣設場於大雨中以多士之不入庭相揖至有罷場之擧其後數日又復設場無端撤罷重欺多士大司成尹行元特施罷職之典宜矣予曰以不揖罷場雖至屢次固無不可再次之又無端罷場雖未知事實之如何似過矣從重推考
정조 13년 · 강
全羅監司徐龍輔陳疏賜批
정조 13년 · 목
疏略曰臣之先母墳山營葬之初事皆從權封瑩蹲縮改葬之禮不宜暫緩而玆幸卜吉於舊墳咫尺之所期日擇在不遠伏乞臣所帶之任特許遞改俾臣及期歸見獲遂至情批以數遞雖可悶孝理之政勢難靳許所請依施
정조 13년 · 목
敎曰完伯之代今日政問于大臣差出舊伯情理勢將及期上來新伯使之旬前後辭朝○以嚴思晚爲大司諫李義綱爲全羅監司
정조 13년 · 목
備邊司啓言昨日還宮時柢迎班全不成樣請押班監察爲先拿處不參人員捧現告除應頉外堂上以上罷職堂下拿處敎曰早卽還宮事勢似然不來諸臣勘罪一款安徐毋論事勢之如此如彼監察則不卽呈課隨駕兩司之無一言不可無飭監察拿處事依施兩司從重推考○敎曰昨日祗迎不參人請罪草記雖有分揀之命臺諫則異於他官推考傳旨隨駕外諸臺一體捧傳旨○掌令成鼎鎭正言丁志元避嫌略曰臣等昨日回鑾之時城外柢迎全不成班揆以事體宜卽論列而緣於倉卒終歸含默心焉悚恧卽伏見籌司草記批旨下者臣等滿心惶懍其何可晏然臺次請命遞斥臣等之職敎以勿辭亦勿退待○持平朴思機避嫌略曰昨日回鑾之時未及迎班臣罪大矣卽伏見備局草記則有堂下官拿處之請雖有勘罪安徐之命而臺閣事體與各司自別若論不參之罪則臣實尤大請命遞斥臣職敎以事勢容有可恕問備亦足勘過勿辭亦勿退待
정조 13년 · 강
勘放時囚趙光逵
정조 13년 · 목
義禁府啓言光逵杖七十收贖告身盡行追奪韓山郡徒一年半定配請依例押送配所允之敎以如有功議各減一等又以光逵功議各減一等減徒加杖一百收贖告身盡行追奪啓
정조 13년 · 강
命假注書安廷善拿處
정조 13년 · 목
敎曰事變注書安廷善出入之際行步極爲駭然爲先拿處待下敎捧供
정조 13년 · 강
行宗廟夏享大祭
정조 13년 · 강
御春塘臺行壯勇營夏等試射
정조 13년 · 목
壯勇衛嘉善張忠顯騎蒭五中嘉善金瑞應旗牌官出身申德就各柳葉箭五中哨官訓鍊判官趙彥彬柳葉箭四中竝加資壯勇衛閑良金昌信柳葉箭四中直赴殿試閑良洪元喆柳葉箭邊二中片箭邊一中小布四中騎蒭一中鞭蒭六中邊將除授閑良崔重一柳葉箭邊一中小布三中騎蒭二中鞭蒭五中付上護軍出身李弼忠柳葉箭貫一中邊二中小布一中騎蒭一中鞭蒭六中付司果其餘入格壯勇衛任慶柔等九人善騎隊全守一等十八人馬帖施賞有差
정조 13년 · 강
命右議政蔡濟恭焚黃出往時陪行等事依例擧行
정조 13년 · 목
政院啓言京畿監司狀啓以爲右議政蔡濟恭竹山地出往時差使員道臣勿爲陪行敎曰此與久拜後屢行有異則大臣之言雖如此禮不可廢道伯陪行守令差員等事竝依例擧行湖西準此事兩道監司處下諭
정조 13년 · 강
命崔夢賢獄事依左相議施行
정조 13년 · 목
該曹啓言殺獄罪人崔夢賢具格捧結案後發遣郞官付之訓局用法當否問于左右相稟處事命下矣發遣佐郞趙鎭大問于大臣則左議政李性源以爲同行於半千里之遠所爭者十三文之微而乃於郊館咫尺之地作此劫奪殺越之變論以斷獄不待三覆而決又況以其籍則陞戶之退卒也考其時則試藝之當日也本罪之外兼干師律今此出付軍門之命實合懲頑警衆之要云右議政蔡濟恭以爲殺獄元犯之必待三覆後始許用法意不偶然今此凶人以陞戶退軍恣意行凶又況其日卽中旬聚軍之日則情節旣得之後雖以軍律從事亦無不可具格結案後移送訓局使該營大將出坐慕華館行凶之處卽其地梟首一以償死者之命一以警衆民之心爲宜云大臣之意如此請上裁敎以依左相議施行
정조 13년 · 강
行召對于誠正閣承旨韓晚裕閣臣李晚秀玉堂崔顯重李貞運
정조 13년 · 목
講節酌通編第十六卷
정조 13년 · 강
召見判府事李在協漢城判尹李文源藥房提調尹塾于誠正閣
정조 13년 · 목
予謂在協曰來年則別使當入去矣在協曰似當趁八月入去矣又謂文源曰永祐園責龍道路傷圮處何如日前欲遍審而値雨未果矣卿之所植柳木想必長養矣文源曰長或一丈或半丈矣予曰右麓土圮處補以莎草耶文源曰樹木陰翳莎草不善生長以空石覆地或以靑草覆之則莎草必着根矣予曰卿須從便爲之文源曰陵軍之所食甚簿不樂奉役其下有十二石落好畓買給似好矣予曰其價似不過萬兩卿須經紀也
정조 13년 · 목
箚略曰臣昨聞營建廳都廳金履成以臣之薦擬湖南伯揚言詆斥於公堂會座之中至以不欲行公於一都監爲辭云誠不勝驚惑之至臣之薦此人者卽以地處才諝而凶逆親査元無仕路枳礙之例況其平日言議之嚴於懲討有倍他人臣所稔知以此事枳此人實非臣始慮之所及也緣臣罷軟受困於一郞官至此尙何晏然於具瞻之地乎伏乞亟賜譴何以安私心焉批以朝廷用人元無拘此完伯薦擬卿意抑亦出此都廳事大是率爾揆以體例宜有勘過卿須安心視事仍命遣史官傳諭
정조 13년 · 강
罷營建都廳金履成職
정조 13년 · 목
敎曰職非言官事關大臣而作此駭眼之擧不念相敬之義國體也事面也旣聞之後決不可置而無警營建廳都廳金履成亟施罷職之典○敎曰今番葛藤在完伯豈有毫分如何之端而無論其言之如何在他道何難督送在本道可謂行不得刑曹參議姑未出代全羅監司李義綱仍任前職牌招察任完伯之代今日政問于大臣薦擬待下批不多日內辭朝
정조 13년 · 목
箚略曰臣於湖南伯議薦之命有不敢冒當者政官來問時以私義難安不得循例薦望爲言矣飭敎踵下促令擬入尤不勝慚惶悶隘之至噫至於昨日事朝體緣臣而隳壞重任由臣而稽曠雖聖度㴠容不加之罪臣顧何顏晏然復當於僨敗之地重自歸於忘廉之科哉成命之下擧行無路玆不得不更具短籲仰暴衷懇半日之間再犯瀆擾尤增死罪伏乞先治臣方命之罪以肅朝綱焉批以再問之行申勉回心而銓堂又揮汗虛還卿之辭箚踵至以卿平日休休之量何如是過示不槪耶卿須安心擬薦無使重務久曠也仍命遣史官傳諭更遣銓官受薦以來
정조 13년 · 강
大司成尹行元上疏賜批
정조 13년 · 목
疏略曰兩朔課抄不可踰限故乃於前月二十七日設行再抄而赴擧儒生謂有雨意攔入東西齊房故以場屋士習不當如是多般開諭終不入庭竟至罷場本月初一日又爲設場將欲出題忽有一儒生强引不當之事侵詆臣身語及先故臣雖無似名以帥儒則少年儒生發此悖戾之言於多士齊會之中莫非臣疲軟見侮之致而顧以私義不可冒當試事故不得已又爲罷場矣果然司直之論出而傳聞易訛事實或爽遣辭旣峻勘罪甚嚴罰正問備而在臣廉隅何可淟涊蹲冒不思所以自處之道乎伏乞臣所帶之職亟命刊改以肅朝綱批以事實旣如此爾其勿辭察職
정조 13년 · 목
以權裕爲司諫趙恪爲持平李周顯爲獻納曺喜有爲正言徐龍輔爲吏曹參議尹行元爲全羅監司高殷泰爲居山察訪
정조 13년 · 강
遞承旨曺遠振以金光默代之前望也
정조 13년 · 목
遠振不爲仕進故也
정조 13년 · 강
正言姜文會上疏賜批仍命重推
정조 13년 · 목
疏略曰臣於日昨歸自郊班伏覩籌司草記批旨下者以迎班之不成樣有隨駕兩司重推之命臣亦忝居臺職雖緣陪扈之不參倖免問備之同被而臣旣已進伏於柢迎之列目見班次之稀少宜卽論列而泯默經日之失與陪從臺臣無甚異同伏乞亟命遞改焉適有迷見略此附陳焉噫有國所重廉防是已平安兵使趙圭鎭扶安縣監李羽晉之遭臺評也曲費造化强令盤礴使其一伸之義終不得遂焉勿論其臺言之緊歇官職之內外一或被論罔敢仍冒者非爲格例之必如是卽其廉防之所不已也惟彼兩臣者自處之義雖不必深責其在聖朝勵廉恥嚴防閑之政恐不當一向縻爾視同無故臣謂趙圭鎭西閫之寄李羽晉南邑之任竝令遞改以重廉防宜矣臣之謏聞寡識本自昧昧於典故而不能無一二事可言者先正臣文烈公趙憲道學節烈實爲百代之所瞻仰列朝之所崇奬而今其後裔凌替宗支乖遷一片祠版托非其所有識之寒心當如何哉蓋先正不幸無適嗣以第一庶子承適奉祠觀於列聖朝收錄之典諸先賢碑諡之文昭昭可按乃於數百年後變起子孫之中竟至移宗於支庶之泒此所以年前臺臣擧似於章奏之間至有議大臣稟處之命而覆啓一款迄未擧行烏在其特令稟處之盛意乎誠願更詢大臣詳考譜牒亟令宗支之歸正永杜日後之爭端向年我殿下追念辛壬死事諸臣隱恤之褒奬之將臣帥臣俱施以貤贈之恩易名之典甚盛德也無遺憾矣然而日月之明猶有所未照故統制使趙爾重父子是也爾重以平安兵使時事與故兵使臣白時耇李尙礮同爲被律逮至乙巳同爲伸冤蓋以其時鍜鍊之獄以此三人竝擧故惟其被禍伸冤始終與同者此也嗟其子孫孱微流落遐鄕及今一視之澤獨阻九泉之下非但公議之傷憐抑亦聖代之欠典且其子學生洽亦與贈執義徐德修竝死桁楊同時伸雪臣以爲詢之大臣考其事蹟趙爾重一依白時耇李尙▣例特推贈諡之典其子洽亦依徐德修例竝施褒贈之恩此外又或有如是而泯沒者亦加採訪而褒錄之則豈不爲勸忠樹風之一助也哉批以首陳事豈爲一亞將一從臣曲庇所欲痛革而嚴禁者黨私也此胡大事如是斷斷乎武臣處義本自逈異視若行遣亦有特敎爾言近於抉覓殊未妥也趙文烈家系稟處事依施故統帥趙爾重父子事亦依所請令該曹問于大臣稟處爾其勿辭察職○敎曰爲今日在臺閣者苟求可言上而時政下而官師何患無好材料而陳久無緊關如趙圭鎭李羽晉事如是無難煩複疏批旣示未妥之意正言姜文會從重推考俾朝臣益知惡鬧禁囂之本意雖以該帥該倅言之更有去就二字煩徹之擧則幷當卽其地定配此亦信令之一端以此嚴飭
정조 13년 · 강
掌令成鼎鎭疏陳母病乞遞賜例批
정조 13년 · 목
具翼善冠袞龍袍乘輿出協陽門敦化門由備邊司備局東西廊設三門以爲御路入廟門降輿入齋室遣都承旨金載瓉往審孝昌墓及宜嬪墓
정조 13년 · 강
遞承旨曹遠振以李敏釆代之前望也
정조 13년 · 강
敍前承旨韓用龜柳甲基
정조 13년 · 목
承旨洪仁浩啓言前承旨李敏釆旣已敍用韓用龜柳甲基方在同罪未敍中故敢此仰遠矣敎以竝敍用
정조 13년 · 강
行文禧廟奠酌禮
정조 13년 · 목
時至具翼善冠袞龍袍入廟內行禮如儀還入齋室敎曰逢此月孺慕轉益莫逮永言戊辰以前衛護之功予其敢一日不在于中以祭代旌年前壯洞主第棹楔時有及於祭文者去月駕過未遑入審還宮時歷臨和平翁主主第親酌以此分付祠宇隔垣待增疚傷恩信君祠宇歷臨親酌延齡君祠宇同在一室一體歷臨以此分付乘輿出廟門入延齡君宮降輿詣延齡君恩信君祠宇行親酌命前縣監洪大顯口傳復職調用乘輿出宮門命䄙嬪祠宇遣都尉致祭仍臨和平翁主主第降輿詣翁主祠宇行親酌命恩信君房及和平翁主房各米十五石木五同布三同錢五十貫輸送乘輿出官門至備邊司召見戶曹判書徐有隣敎以本司書吏所住處旣已撤爲御路三門則爲渠輩宜有區處之道須善爲之又命本司事知書吏待令詢問先朝御筆奉安處仍命首吏書題除授諸書吏各木一疋題給由弘化門入協陽門還內○和平翁主房賜給老內人一人紬二疋米一石內人一人紬一疋木二疋內人十一人各木布一疋私婢十一名各木一疋稤奴一名書員奴一名以上各木布一疋庫直奴一名色掌奴二名奴子八名婢子五名以上各木一疋恩信君房賜給上內人十五人各木布一疋下內人十五人各木一疋所任三人各本布一疋庫直大廳直奴二名色掌奴五名奴十四名廳直奴一名墓奴二名熟手奴一名婢子八名墓婢二名以上各木一疋
정조 13년 · 강
命以明日致祭于洛川君及故參議朴相喆
정조 13년 · 목
敎曰以親王孫奉祀於洛川爲趑趄年前直奉延齡君之祠問于大臣僉議歸一而更考前例如許地處拔例主祀曾多可據延齡君內外祠版之尙以達善舊號書之不但無義太乖禮制今夜卽洛川夫人忌祭且於病革之時已以身後必題祠版有慰諭之擧今日駕臨事不偶然令宗親府知悉言于本家使卽改題洛川君內外明日致祭承宣中璿泒人進去○敎曰故參議朴相喆家明日遣兵議致祭夫人許衣資食物令該曹從厚例輸送仍令郞官存問草記○宣惠廳啓言依下敎故參議朴相喆妻金氏衣資綿紬五疋木綿十疋米七石太五石輸送仍令郞官存問
정조 13년 · 강
召見承旨李書九于重煕堂
정조 13년 · 목
書九啓言專絰武臣試射若有減巡之命則未滿四矢與無分人勿捧傳旨居首人施賞亦爲置之事曾有前例矣今初七日試射因特敎減巡而旣有晦間更試之命捧傳旨及施賞一款待更試後擧行乎從之
정조 13년 · 강
有政吏曹判書李▣參判洪秉纉參議李勉競進
정조 13년 · 목
以閔鍾顯爲右尹李㙉爲漆原縣監洪大顯爲尙衣主簿大顯復職也
정조 13년 · 목
敎以未下直守令皆令當日辭朝
정조 13년 · 강
以李柱國爲訓鍊大將前望也
정조 13년 · 목
承旨李敏釆啓言新除授訓鍊大將李柱國方在罷散中何以爲之乎命敍用
정조 13년 · 목
以金鍾秀爲藝文提學徐龍輔爲吏曹參議嚴思晚爲副總管
정조 13년 · 강
遞承旨金思穆以徐龍輔代之前望也
정조 13년 · 강
命金甲島島置罪人趙時偉施以加棘之典
정조 13년 · 목
敎曰如蜮如人似勘似靳寧有如許刑政乎非不知早已處斷而不鞫則無以正其律鞫必先請證質國言豈有證乎然則無出於徑斃與還配此所以尙今拖到不決者衆口如沸之國言雖難的指參聽以渠之地處得聞此說卽此可謂斷案爲人臣子負此罪名偃息於橫目之列以尋常島置殆作究竟法者自有刑政以來所未聞如是之際疏章之堆集公車者效嚬者自歸塞責逞私者若將網打居然成一副當偏戰一時偉之害胡至此甚論以生道殺人之義渠之所犯雖在可東可西之間斷當付渠司敗快正典刑以贖無累之許多世臣況上累下害公私受病乃至於未暇救藥者乎此一款比之本事猶屬緦功之察其爲駭憤亦大矣大抵不良不逞自犯罔赦而以鞫啓之未見許因仍句勘於編配終有乖於刑政金甲島島置罪人趙時偉姑先移配濟州施以加棘之典雖欲拿鞫豈係於島棘與否前此島棘處分輒皆請寢反涉如何此意令該府知悉
정조 13년 · 강
副修撰鄭福熜上疏討逆賜例批
정조 13년 · 목
疏略曰嗚呼今日乃我世子忌辰也國賊未討君讎未復三霜已訖五月復屆此莫非群下不誠之罪而宇偉因是而尙今戴頭醫媪職此而晏然假息一則群下之罪二則群下之罪顧何以孚格天心夬揮乾斷也哉噫嘻痛矣諱慶之凶魁輸款之賊竪實爲最初之根柢而尙稽一訊停乳之逆節誤藥之陰啚自是已綻之窩贓而終未一覈三司之苦爭殆同故紙一國之齊籲便成陳蒭莫體慈敎之誕宣徒貽聖懷之悲慽一年二年荏苒玩愒血讎劇賊其將無可討可復之時耶伏願俯察輿情夬施典刑以洩神人之憤焉
정조 13년 · 강
獻納柳匡國陳疏討逆賜批
정조 13년 · 목
疏略曰天星三周銅龍之音容益遠而君讎無可復之期國賊無可討之日無一人碎首天陛格回宸聽者此固群下之罪也噫夏賊之窮凶劇逆自有生民以來所未聞所未有者而窮天地亘萬古極惡巨慝又豈有如時偉者哉當八域同慶之日獨有不悅之色及百僚胥忭之辰倡爲太早之言苟究腸肚卽不滿邦慶之心也不滿邦慶之心卽讎我東宮之心也時偉則夏賊之倀鬼也夏賊實時偉之影子也凶肚逆腸一串貫來而尙此假息於島置者此豈理也耶噫嘻乳道之停誰所指使熱劑之投非渠獨辦鞫獄徑撤窩窟似得而不得妖婢徑斃端緖似露而不露國法蔑矣獄體疏矣噫嘻復謙兩賊之所綢繆者喆宇也喆宇之所擬帥者偉賊也脈絡相關腸肚相連此非窩窟之已得端緖之已露者乎喆宇之於復謙偉賊之於喆宇亦可謂打成一片而竝輿逆醫凶媪迄今戴頭於覆載之間者古今天下寧有是耶中外之所以日夕顒竢者惟王章之快施於此賊而復當此時冤憤倍切遙聸象設肝膽欲裂伏願殿下淵然深思廓然改圖亟以宇偉醫媪之徒付之王府鉤覈情節明正典刑以絕亂逆之本以洩神人之憤焉嗚呼妖如宇惡如偉國人所共沫血聲討以冀夬家允兪遄加顯戮而頃者憲臣成鼎鎭之疏論諸逆也獨不及於宇偉者抑獨何心環東土含生之論徹天之慟極地之冤恨不得食其肉寢其皮則身在言地兩賊之窮凶情節一不論及其心所在誠不可測臣謂前掌令成鼎鎭亟施刊改之典斷不可已也批以勿煩成鼎鎭事是豈如是吹覓有意看之者無心說去者其失孰輕孰重爾事誠非矣
정조 13년 · 강
大司憲蔡弘履陳疏討逆賜批
정조 13년 · 목
疏略曰丙午之事思之則骨先靑言之則臆先塞若係毫半分可已不可已之事則臣雖至頑無知亦何敢追提往事登諸章奏以傷我殿下今日之心而第念討復爲重貽慽反輕雖欲不言其可得乎噫彼逆媪之徑斷乳道賊醫之妄試毒劑不可屬之於疑怪而實有灼然之情跡則殿下有何顧惜尙不處分如此而其可曰國有法乎妖宇顧聸他日之供鞫案昭載凶偉不滿大慶之說證左分明此其罪萬剮猶輕而或捧結案旋卽貸死成不一問略施薄竄只使凶逆之計已行獨使殿下之法不行求之古今天下寧有是理三司之啓紙已毛矣諸臣之奏言已罄矣而四載之間一例靳允此莫非臣等不忠不誠不足以感回天心之罪也殿下之待臣等視若謄傳也文具也固無足怪而至若王大妃殿下十行哀通之敎丁寧懇惻明有指敎則聖人之孝養志爲大而于今幾年尙未奉行臣於此反不能無憾於天地之大也以殿下之明聖何不念及於此而當斷不斷過加㴠貸耶伏願夬賜兪音醫媪宇偉一竝嚴訊明正典刑上而承慈殿之敎下而洩國人之憤焉仍伏念臣於見職屢事違傲者只綠情踪危蹙身名謬誤而然也昨年此時重陷罪戾薄譴旋宥又以臣爲大司憲臣於是感激卽當趨膺而自來情地萬無冒進之勢伏乞亟削臣職以肅朝網焉批以甄用未久又陳陳談卿則認以爲庚申講乎
정조 13년 · 강
掌令鄭澤孚陳疏賜批仍施削職之典
정조 13년 · 목
疏略曰嗚呼今日國家尙可謂有義理有典刑有紀網乎臣請痛哭而陳之噫嘻我儲君之讎月讎日今已三周而惟彼讎賊尙且戴頭於覆載之間矣宇偉之凶腸糾結醫媪之毒手經營臣於前疏已盡臚列而殿下何惜乎此賊何畏乎此賊而不正誅殛之刑只施流配之典有若曲㑱者然臣竊冤憤而訝惑也嗚呼崔杼之罪南史書之趙盾之惡蕫筆記之況今宇偉之陰爲譸張醫媪之顯肆凶毒情迹狼藉證契明白者守勿煩之批貽慽之敎專以鎭安爲主世豈有極逆大憝而可以鎭安者乎向者憲臣之疏逆如宇偉拔而不論有何顧畏而然也完伯之薦初旣不利再又故犯有何繾綣而然也臣實痛惋此莫非網紀不振典刑不行義理不明伏願宇偉醫媪等諸賊設鞫嚴問夬正邦刑如彼臺疏與廟薦之無忌憚者嚴加處分臣受恩罔極儲君入廟纔過諱辰復屆敢將百身之忱玆效一洒之願幸聖明不以人廢言批以字句間隱映寧有如許䵝昧手叚乎當有處分原疏爾其推去無貽世道之害仍敎曰俄下傳敎中亦有槪及目下朝象者而鄭澤孚卽其中一人苟有可言平說直言顧何不可原疏中數句明有指的而下語極礙眼轉說多容意如是而朝體何時可尊世道何時可定今若任其長此習則今日朝逆孰肯薦人乎時弊之外尤有關於後弊掌令鄭澤孚亟施削職之典
정조 13년 · 강
副修撰金載翼上疏賜批
정조 13년 · 목
疏略曰噫嘻李萬軾之負犯果何如而尙今假貸大是失刑國有法網何敢更事跳踉而每於輦路縱子呼籲至請全釋攸司之臣勘治勿施則又以母死歸葬循例請由自處以尋常編配者其縱恣無憚誠一變怪特旨許暇雖出孝理之政關係隄防大是朝逆之憂該司論啓請寢可見公議之至嚴此而若不嚴勘則凡係凶孼之類其將藉口接跡而起豈不寒心哉伏乞亟寢萬軾給暇之命仍勘其子冒濫之罪焉批以旣有定式使之依式擧行而爾言如此然界限爲難從當問于大臣處之爾其勿辭察職
정조 13년 · 강
戶曹判書徐有隣陳疏辭職賜批
정조 13년 · 목
疏略曰度支重任也實非如臣▣劣久據之所固宜積誠呼籲仰冀鞶裭而除拜之初卽蒙兼帶之曲諒感激一出辭遜不得旣又承命身綰廟役終事之地未忍言私淟涊盤礴居然二十有二朔矣比之方岳守宰亦幾及瓜瓜熟而遞理之常也況今漕轉多弊矯捄有命而茫然不知所以對揚措處由前由後義在必遞伏乞特遞臣職批以度支重任豈有瓜限卿其勿辭斯速行公
정조 13년 · 강
正言兪鉉章上疏討逆賜批
정조 13년 · 목
疏略曰丙申以後諸逆無非元惡大憝而我殿下治逆太寬逆如鄭妻而偃息畿郊凶如龜柱德相國榮而或薄竄島配而陰誅先及放歸田里而臥死牗下其他凶徒當戮不戮應竄不竄者尙斳鋤治故惟彼宇偉輩敢圖不軌陰附逆湛締結復謙厥罪貫盈而尙今保領於天壤之間又況逆楫妖媪暗受宇偉之陰嗾斷乳進毒而亦能容息何尙方之誅只在復謙而不及巨魁之頭耶前後三司連啓入域章甫之合疏不止一二數而殿下每以二字例批寬恕太過孰不仰好生之德而竊恐讎賊未報王章莫伸廓揮乾斷夬正王法是臣區區之望也臣竊伏見湖南儒生上疏則故判中樞府事贈諡貞武公奇虔院宇請額事也虔以端宗朝名臣卓異之節與其時生死六臣竝爲一二而托以靑盲不貳其節世祖朝特蒙易名之恩而平生學問精篤功德及人而曁其曾玄有若文愍公臣奇導文憲公臣奇大升相繼其淵源之純正莫非乃祖遺風之襲來而建祠旣在肅廟甲戍恩額之請亦自其時而頃於該曹以年久未遑有難輕許修啓惟彼生死六臣同一節也一體蒙額而獨漏此人伏願俯察以立聲敎焉批以首陳勿煩賜額非爾所干爾其勿辭察職
정조 13년 · 강
副校理申獻朝修撰李義觀聯疏賜批
정조 13년 · 목
疏略曰昨日因御將望有李邦一落點之擧臣等竊不勝驚惋慨歎之至噫邦一之兩午所坐是何許事耶當擧國哀遑之初雖街竪卷婦亦莫不廢市撤業奔走號泣如不欲生而彼邦一者身爲將臣乃忍恬然不動大興土木於殯斂未畢之前呼邪之聲聞於四遠苟使邦一有一分人心臣分豈忍爲此亦豈敢爲此哉始而臺言峻發終焉査素狼籍而薄竄旋宥收敍繼降忽以兩局重任又復特授此何事也況渠本尙喆之切戚也時偉之私黨也常時之薰染有素當日之悲哀自忘執其跡而論其心有不可全歸之於無知妄作之科討復之大義未伸臣民之悲冤如新乃於此時又使如邦一者還據戎垣重握兵柄與情之憤惋將至轉激賊邊之覬覦反使益啓以殿下明聖何不念及於此耶伏願亟寢成命仍令永刊朝籍屛諸遐裔不齒人類以存公議批以所陳到今打起宿火不念已甚之戒爾等事誠非矣況此豈聯章之事則除命纔下相率齊請屑越亦極矣
정조 13년 · 강
修撰李龜雲以母病陳疏乞遞賜例批
정조 13년 · 강
副校理申獻朝以母病陳疏徑出賜例批
정조 13년 · 목
政院啓言副校理申獻朝以其親病陳疏徑出原疏才已捧入矣所當直捧禁推傳旨而此與無端徑出有異請推考警責允之
정조 13년 · 강
敦寧都正吳著以無敦寧陳疏乞遞賜例批
정조 13년 · 강
命鄭文莊公後孫宗魯待窠調用
정조 13년 · 목
慶尙監司洪檍以文莊公鄭經世六代孫幼學鄭宗魯時居龍宮縣馳啓敎以待窠卽爲調用
정조 13년 · 목
敎曰禁府時囚今日內開坐捧供待判下草記照律○禁府以多大浦前僉使徐有龍西平浦前萬戶李朝漢等原情啓請有龍議處朝漢刑推得情允之敎以李朝漢除刑推議處又以宣傳官李榮大原情啓請議處允之又啓言徐有龍李朝漢等各杖八十收贖奪告身三等放送李榮大杖一百收贖告身盡行追奪放送允之敎以如有功議各減一等又啓言徐有龍功議各減一等杖六十收贖奪告身一等李朝漢功減一等杖七十收贖奪告身二等
정조 13년 · 강
慰諭御史鄭大容以北關四月朔終巡分賑飢口穀數馳啓